LIETUVOS RESPUBLIKOS

UŽIMTUMO RĖMIMO ĮSTATYMO NR. X-694 PAPILDYMO 41 STRAIPSNIU IR 13 STRAIPSNIO PAKEITIMO

ĮSTATYMAS

2015 m. birželio 23 d. Nr. XII-1825

Vilnius

1 straipsnis. Įstatymo papildymas 41 straipsniu

Papildyti Įstatymą 41 straipsniu:

„41 straipsnis. Bedarbio statuso suteikimo, sustabdymo ir panaikinimo pagrindai

1. Darbo ieškantiems asmenims, atitinkantiems šio įstatymo 2 straipsnio 3 dalyje nustatytą bedarbio apibrėžtį, suteikiamas bedarbio statusas.

2. Bedarbio statusas sustabdomas laikotarpiu, kai:

1) bedarbis dalyvauja bedarbių ir įspėtų apie atleidimą iš darbo darbingo amžiaus darbuotojų profesinio mokymo, remiamojo įdarbinimo priemonėse ar savarankiško užimtumo rėmimo priemonėje ir gauna subsidiją individualiai veiklai pagal verslo liudijimą;

2) atsiranda terminuoti darbo santykiai ar jų esmę atitinkantys santykiai arba bedarbis pradeda individualią veiklą ir ją vykdo ne ilgiau kaip 6 mėnesius;

3) bedarbis atlieka privalomąją pradinę karo tarnybą arba alternatyviąją krašto apsaugos tarnybą arba bedarbis, kuris yra karys savanoris, kitas aktyviojo rezervo karys ar parengtojo rezervo karys, pašaukiamas į pratybas, mokymus ar vykdyti tarnybos užduočių ir už tarnybos dienas jam mokamas atlyginimas.

3. Asmenims, kurių bedarbio statusas sustabdytas, neteikiamos tarpininkavimo įdarbinant paslaugos.

4. Bedarbio statusas atkuriamas išnykus šio straipsnio 2 dalyje nurodytoms aplinkybėms.

5. Bedarbio statusas panaikinamas atsiradus bent vienai iš šių aplinkybių:

1) atsiranda neterminuoti arba ilgesnės kaip 6 mėnesių trukmės terminuoti darbo santykiai ar jų esmę atitinkantys santykiai arba bedarbis pradeda individualią veiklą ir ją vykdo ilgiau kaip 6 mėnesius arba įsteigia individualią įmonę, tampa mažosios bendrijos, tikrosios ūkinės bendrijos ar komanditinės ūkinės bendrijos nariu, arba atnaujina individualios įmonės, mažosios bendrijos, tikrosios ūkinės bendrijos ar komanditinės ūkinės bendrijos veiklą, kuri buvo laikinai nevykdoma;

2) bedarbis įregistruoja ūkininko ūkį Ūkininkų ūkių registre arba tampa ūkininko partneriu ar žemės ūkio veiklos subjektu;

3) bedarbiui sukanka Lietuvos Respublikos valstybinių socialinio draudimo pensijų įstatyme nustatytas senatvės pensijos amžius arba jis pripažįstamas nedarbingu;

4) bedarbis pradeda mokytis pagal bendrojo ugdymo programą ar pagal formaliojo profesinio mokymo programą arba studijuoti aukštojoje mokykloje pagal nuolatinės formos studijų programas;

5) bedarbis be svarbių priežasčių atsisako siūlomo tinkamo darbo arba sudaryti individualų užimtumo veiklos planą, arba dalyvauti individualiame užimtumo veiklos plane numatytose aktyvios darbo rinkos politikos priemonėse ar naudotis šiame plane numatytomis darbo rinkos paslaugomis;

6) bedarbis be svarbių priežasčių neatvyksta į teritorinę darbo biržą nustatytu laiku priimti pasiūlymo dirbti arba sudaryti individualaus užimtumo veiklos plano, arba dalyvauti individualiame užimtumo veiklos plane numatytose aktyvios darbo rinkos politikos priemonėse ar naudotis šiame plane numatytomis darbo rinkos paslaugomis;

7) bedarbis be svarbių priežasčių nutraukia dalyvavimą bedarbių ir įspėtų apie atleidimą iš darbo darbingo amžiaus darbuotojų profesinio mokymo ar remiamojo įdarbinimo priemonėse arba po bedarbių ir įspėtų apie atleidimą iš darbo darbingo amžiaus darbuotojų profesinio mokymo be svarbių priežasčių atsisako įsidarbinti ar vykdyti individualią veiklą pagal įgytą ar patobulintą kvalifikaciją arba (ir) įgytą kompetenciją;

8) pakartotinai per 12 mėnesių iš nelegalaus darbo kontrolę ir prevenciją vykdančių ar kitų institucijų gaunama informacija apie bedarbio nelegaliai gautas ar gaunamas pajamas ir (ar) nelegalų darbą, neteisėtą veiklą, susijusią su pajamų gavimu;

9) pasibaigia bedarbio leidimo gyventi Lietuvos Respublikoje ar kito bedarbio teisėtą buvimą Lietuvos Respublikoje patvirtinančio dokumento galiojimas;

10) įsiteisėja teismo sprendimas, nutartis arba teismo nuosprendis, kuriais bedarbiui paskiriama bausmė, administracinė nuobauda arba jam taikomos poveikio, procesinės prievartos ar priverčiamosios medicinos priemonės, dėl kurių pobūdžio jis negali dirbti ir (ar) teritorinėje darbo biržoje tęsti darbo paieškos;

11) bedarbis teisės aktų nustatyta tvarka deklaruoja išvykimą iš Lietuvos Respublikos, išskyrus Europos Sąjungos reglamentuose dėl socialinės apsaugos sistemų koordinavimo numatytą laikotarpį, kuriuo mokama asmens nedarbo socialinio draudimo išmoka;

12) gaunamas bedarbio prašymas nutraukti jo registraciją teritorinėje darbo biržoje;

13) bedarbis miršta.

6. Svarbios priežastys, dėl kurių bedarbio statusas nepanaikinamas atsiradus šio straipsnio 5 dalies 5 punkte nurodytoms aplinkybėms, yra šios:

1) liga, sužalojimas, nėštumas likus 70 kalendorinių dienų iki gimdymo, gimdymas ir 56 kalendorinės dienos po gimdymo (komplikuoto gimdymo atveju arba gimus dviem ir daugiau vaikų – 70 kalendorinių dienų po gimdymo);

2) teritorinės darbo biržos priskirtoje teritorijoje paskelbta epidemija;

3) dalyvavimas įgyjant darbo įgūdžių pagal dvišalę darbo įgūdžių įgijimo sutartį arba savanoriškos praktikos atlikimas.

7. Svarbios priežastys, dėl kurių bedarbio statusas nepanaikinamas atsiradus šio straipsnio 5 dalies 6 punkte nurodytoms aplinkybėms, yra šios:

1) stichinė nelaimė arba nelaimingas atsitikimas;

2) artimųjų giminaičių (tėvų (įtėvių), vaikų (įvaikių), senelių ir vaikaičių, brolių ir seserų), sutuoktinio, sugyventinio mirtis;

3) vaiko iki 14 metų liga, šeimos nario priežiūra ar slaugymas;

4) pranešimas ar šaukimas bedarbiui atvykti į teismą arba teisėsaugos ar kontrolės (priežiūros) funkcijas atliekančias institucijas ar įstaigas, laisvės atėmimas dėl administracinio arešto, sulaikymo, suėmimo;

5) šio straipsnio 6 dalyje nurodytos priežastys.

8. Svarbios priežastys, dėl kurių bedarbio statusas nepanaikinamas atsiradus šio straipsnio 5 dalies 7 punkte nurodytoms aplinkybėms, yra šios:

1) liga, sužalojimas, nėštumas likus 70 kalendorinių dienų iki gimdymo, gimdymas ir 56 kalendorinės dienos po gimdymo (komplikuoto gimdymo atveju arba gimus dviem ir daugiau vaikų – 70 kalendorinių dienų po gimdymo);

2) Lietuvos Respublikos karo prievolės įstatyme nustatytų pareigų atlikimas.“

2 straipsnis. 13 straipsnio pakeitimas

Pakeisti 13 straipsnį ir jį išdėstyti taip:

„13 straipsnis. Darbo ieškančių asmenų registravimas ir apskaita

1. Teritorinės darbo biržos Vyriausybės ar jos įgaliotos institucijos nustatyta tvarka registruoja darbo ieškančius asmenis ir tvarko jų apskaitą.

2. Asmenų, kurių bedarbio statusas panaikintas, registracija teritorinėje darbo biržoje panaikinama nuo bedarbio statuso netekimo dienos, išskyrus atvejus, kai yra šio įstatymo 41 straipsnio 5 dalies 1, 2, 3, 4 punktuose nurodytos aplinkybės. Atsiradus šio įstatymo 41 straipsnio 5 dalies 1, 2, 3, 4 punktuose nurodytoms aplinkybėms, šių asmenų registracija teritorinėje darbo biržoje tęsiama asmens prašymu.

3. Asmenys, kurių bedarbio statusas panaikintas dėl šio įstatymo 41 straipsnio 5 dalies 5, 6, 7, 8 punktuose nurodytų aplinkybių, pakartotinai teritorinėje darbo biržoje gali registruotis ne anksčiau kaip po 6 mėnesių nuo bedarbio statuso panaikinimo dienos.

4. Teritorinėje darbo biržoje registruotų kitu negu bedarbio statusu asmenų, kurie ilgiau kaip 3 mėnesius neatvyko į teritorinę darbo biržą naudotis darbo rinkos paslaugomis, registracija teritorinėje darbo biržoje panaikinama ir šie asmenys pakartotinai registruotis teritorinėje darbo biržoje gali ne anksčiau kaip po 3 mėnesių nuo registracijos panaikinimo dienos.“

3 straipsnis. Įstatymo įsigaliojimas ir įgyvendinimas

1. Šis įstatymas, išskyrus šio straipsnio 2 dalį, įsigalioja 2015 m. liepos 1 d.

2. Lietuvos Respublikos Vyriausybė ar jos įgaliota institucija iki 2015 m. birželio 30 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentė	Dalia Grybauskaitė